En mand er anholdt efter knivstikkeri i Herlev

Ved du noget? Tip os på 1224@eb.dk eller sms/mms på 1224 (alm. takst)

Københavns Vestegns Politi var fredag aften massivt til stede på Herlev Hovedgade, efter en 50-årig mand var blevet stukket med kniv i maven foran nummer 133.

Nu er en mand anholdt i forbindelse med sagen.

Det oplyser Københavns Vestegns Politi til Ekstra Bladet.

- Der er sket en udvikling i sagen. En ung mand har meldt sig selv og er siden blevet anholdt. Han fremstilles i grundlovsforhør senere lørdag og er sigtet for drabsforsøg. Jeg kan ikke sige mere om den anholdte på nuværende tidspunkt, siger vagtchef Thomas Mejborn til Ekstra Bladet.

Han ønsker derfor heller ikke at oplyse nærmere omkring mandens alder eller etnicitet.

Undersøger motiv

Ifølge Thomas Mejborn kender de endnu ikke motivet for knivoverfaldet.

- Det er for tidligt at sige noget om motivet. Vi efterforsker sagen bredt og ser på alle mulige vinkler, herunder også om det har rod i bandemiljøet. Men umiddelbart skønner vi, at det ikke er banderelateret. Vi er stadig i gang med at undersøge, hvorvidt de implicerede har en relation til hinanden, siger han.

Arbejder I ud fra en teori om, at det er et lokalt opgør?

- Det er en af de teorier, vi arbejder ud fra, ja.

Fortsat i kritisk tilstand

Fredag meddelte politiet, at den 50-årige mand var i kritisk tilstand efter knivoverfaldet. Lørdag morgen er der endnu ikke noget nyt om hans tilstand.

- Han er fortsat indlagt på Rigshospitalet, men mere kan jeg ikke sige på nuværende tidspunkt. Vi har ikke fået en ny melding om hans tilstand endnu.

Københavns Vestegns Politi oplyste fredag på Twitter, at flere gerningsmænd 'af anden etnisk herkomst' blev set flygte fra stedet. Der er derfor stadig mulighed for, at der vil ske flere anholdelser i forbindelse med sagen.

- Det er muligt, at der er flere gerningsmænd, ja. Vi efterforsker som sagt stadig meget bredt, siger Thomas Mejborn lørdag morgen.

Københavns Vestegns Politi kan kontaktes på 114.